Papersnake/gushiwen huggingface dataset:
点绛唇·小院新凉
纳兰性德（清代）

小院新凉，晚来顿觉罗衫薄。不成孤酌，形影空酬酢。
萧寺怜君，别绪应萧索。西风恶，夕阳吹角，一阵槐花落。
假日书事呈院中司徒
姚合（唐代）

十日公府静，巾栉起清晨。寒蝉近衰柳，古木似高人。

学佛宁忧老，为儒自喜贫。海山归未得，芝朮梦中春。
止水祠
高莲生（清代）

谁来池上问源头，藻荇风牵水镜流。得共传薪扶绝业，似同立镜补从游。

国门声价瞻山斗，嵩室襟期寄壑邱。卖却船归官若水，诗成浩气欲横秋。
解舟雷江，过东流县
杨万里（宋代）

云散烟还合，天昏日半烘。
青山犹淡白，碧水欲轻红。
棹进欣恬浪，公无怨逆风。
回思五湖里，敢望大江东。
送知府提举出守虢略
李光（宋代）

绣斧当年旧使星，却分符竹往专城。流风远继三堂咏，扶路争看五马迎。

不独循良追汉吏，便应清切振家声。都门祖帐人多羡，袅袅春风动旆旌。
答卢仝
孟郊（唐代）

楚屈入水死，诗孟踏雪僵。直气苟有存，死亦何所妨。

日劈高查牙，清棱含冰浆。前古后古冰，与山气势强。

闪怪千石形，异状安可量。有时春镜破，百道声飞扬。

潜仙不足言，朗客无隐肠。为君倾海宇，日夕多文章。

天下岂无缘，此山雪昂藏。烦君前致词，哀我老更狂。

狂歌不及狂，歌声缘凤凰。凤兮何当来，消我孤直疮。

君文真凤声，宣隘满铿锵。洛友零落尽，逮兹悲重伤。

独自奋异骨，将骑白角翔。再三劝莫行，寒气有刀枪。

仰惭君子多，慎勿作芬芳。
偈颂一百零一首
释慧性（宋代）

庐山华藏太湖滨，礁觜挑开眼裹筋。
来趁寿宁炉灶热，大千独步见鹏程。
登玉山诸峰，偶至悟真寺
钱起（唐代）

郭南云水佳，讼简野情发。紫芝每相引，黄绶不能绁。

稍入石门每，始知灵境绝。冥搜未寸晷，仙径俄九折。

蟠木盖石梁，崩岩露云穴。数峰拔昆仑，秀色与空澈。

玉气交晴虹，桂花留曙月。半岩采珉者，一点如片雪。

真赏无前程，奇观宁暂辍。更闻东林磬，可听不可说。

兴中寻觉化，寂尔诸象灭。
化无尽历
释印肃（宋代）

化城立有谁知意，普雨调和润万机。
大根枝节全体露，何殊弥勒降生时。
石儿拍掌连云指，木女含笙和水吹。
试问灯笼谁解舞，知无我者快拈锤。
厓门夜泊
黄光宗（明代）

海门潮落野烟深，日暮舟维古木林。碣断孤陵人已远，花残荒殿客初寻。

凄声是处传宵柝，怨杵谁家捣暮砧。十载飘零今泊此，不禁怀古动悲吟。
题雪窦和尚亲书偈卷
徐文（宋代）

老子休去歇去，遗墨今传古传。□见本来面目，不离堂处湛然。
冬夜
何吾驺（明代）

悬灯寂寂起谈禅，禅在相逢不语边。落叶满山一轮月，呼童轻扇宝炉烟。
秋日孤山道院
周文璞（宋代）

孤山有何好，修竹隐楼居。
人在秋云杪，香凝午醮馀。
芳林多落果，灵沼少惊鱼。
归棹闻歌咏，犹如学步虚。
昭台怨二首
魏学礼（明代）

别馆芙蓉暗，闲房翡翠寒。
漏催千夜尽，宫锁一春残。
芳岁惊流水，容华泣楚兰。
谁怜愁坐意，新月在楼端。
紫蔕梅
李龙高（宋代）

外面看来本色非，香袍隐映省垣薇。
谁知傲睨风霜底，不改平生一布衣。
长乐寺二首 其二
孙觌（宋代）

万瓦冠松壁，千嶂锁云庄。故人置酒地，清夜灯烛张。

破壁挂月置，遗笙啸风廊。妖歌倾四座，醉卧锦瑟傍。

寂寂花絮乱，匆匆莺燕忙。雍门已陈迹，馀音空绕梁。

我来久徘徊，惊呼首一昂。老僧独依然，对坐柏子香。
杂咏一百首·白起
刘克庄（宋代）

太息臣无罪，胡为伏剑鋩。
悲哉四十万，宁不诉苍苍。
郁山主赞
释心月（宋代）

豀桥驴子失脚处，百尺竿头进步时。
顶踵一时俱换了，依前只是郁阇梨。
寄题友生水阁
刘敞（宋代）

曲岸重重植浅莎，雨馀初觉长微波。水纹满屋浮清簟，风力冲微折芰荷。

境静自宜诗兴远，夜空应见月明多。从来著述希扬子，为羡幽人载酒过。
某忝命守馀杭杨元素内翰洎两禁诸公出祖佛寺
苏颂（宋代）

内阁临边贵，銮坡主席优。
赋诗嘉赵孟，载酒饯韩侯。
何幸江城守，容陪禁序游。
烟霄惭久隔，声气荷相求。
笑语随春煦，欢酣永日留。
百分传醆斝，五熟荐包羞。
西望千兵盛，东归两桨浮。
感时嗟老病，去国动离忧。
遂别青云友，重为沧海州。
应怜旧簪履，犹着故巾褠。
衮字荣褒宠，琼琚乏报投。
惟将夸远俗，歌咏入吴讴。
题画
商可（清代）

云鬓斜分玉指尖，妆成小立影廉纤。痴情细嘱红襟燕，衔取春愁出绣帘。

雾縠冰纨称体裁，春兰秋菊一时开。芝田馆外盈盈水，荡尽人间八斗才。
三月初二日雨人以为风止之祥
赵蕃（宋代）

谶言雨作风当正，得雨喜如遭旱时。
枕藉无嗔杂蓑笠，跧藏不异庇茅茨。
近看杨柳大垂手，远对云山图入眉。
日暮横流难共济，明当安稳遂东之。
临终口占
赵孟僩（宋代）

王室之懿，文山之客。
持此寸心，千古忠赤。
颂古六十二首 其二十四
释清远（宋代）

五色狸奴尽力争，及乎按剑总生盲。分身两处重相为，直得悲风动地生。
长生草
王维（唐代）

老根那复占春晴，能住虚根自发生。
人日吴明辅招不往
方岳（宋代）

江湖老我百无堪，懒过岫书太史谈。
雨脚又连人日暗，酒肠那似少年酣。
一生出处龟藏六，万事乘除狙赋三。
且试半篙春水绿，南山之北北山南。
瑞龙吟·送梅津
吴文英（宋代）

黯分袖。肠断去水流萍，住船系柳。吴宫娇月娆花，醉题恨倚，蛮江豆蔻。
吐春绣。笔底丽情多少，眼波眉岫。新园锁却愁阴，露黄漫委，寒香半亩。
还背垂虹秋去，四桥烟雨，一宵歌酒。犹忆翠微携壶，乌帽风骤。西湖到日，重见梅钿皱。谁家听、琵琶未了，朝骢嘶漏。印剖黄金籀。待来共凭，齐云话旧。莫唱朱樱口。生怕遣、楼前行云知后。泪鸿怨角，空教人瘦。
春日就李东木孝帘馆舍沽醉留诗 其二
王太岳（清代）

朱弦且辍奏，《白纻》亦停吟。尊酒了无闷，春风相响斟。

修旻终古色，残草夕阳心。谭宴珍玄发，丹砂懒重寻。
福唐元夕三首
方孝能（宋代）

灯外风摇沽酒旆，月中人数卖花钱。
少年心绪如飞絮，争逐遗香拾坠钿。
哭田布
李涉（唐代）

魏师临阵却抽营，谁管豺狼作信兵。

纵使将军能伏剑，何人岛上哭田横。
寄陈澈计议二首
刘克庄（宋代）

十载三边惯辙环，来得书得报平安。
谓宜图画凌烟上，犹自翱游陇蜀间。
画策功多宁论赏，封侯事在且加餐。
传闻玉帐先禽辟，定有新铭刻剑关。
和金耑居为陈羽伯频写竹韵
龚诩（明代）

旅馆西风九月寒，脩篁摇翠两三竿。最怜明发归舟里，可得推篷带雨看。
溪山堂三首
王阮（宋代）

出去真危道，归来适醉乡。
田分禾穗合，江落木阴凉。
璇极随心阔，铜壶入梦长。
一从轻卓鲁，方悟有羲黄。
下江南向夔州
张说（唐代）

天明江雾歇，洲浦棹歌来。
绿水逶迤去，青山相向开。
城临蜀帝祀，云接楚王台。
旧知巫山上，游子共徘徊。
春秋战国门。再吟
周昙（唐代）

社鼠穿墙巧庇身，何由攻灌若为熏。

能知窟穴依形势，不听谗邪是圣君。
晚晴气爽镫火可亲偶翻近诗甲乙编次因成一律
文昭（清代）

得归茅屋远尘寰，造物多情不吝闲。惊酒断无门剥啄，亲人时有鸟问关。

树头华月黄于橘，天外颓云墨似山。戏罢五禽还继火，数篇束笋手重删。
鹤林寺中秋夜玩月（一作八月十五夜宿鹤林寺玩月）
许浑（唐代）

待月东林月正圆，广庭无树草无烟。
中秋云尽出沧海，半夜露寒当碧天。
轮彩渐移金殿外，镜光犹挂玉楼前。
莫辞达曙殷勤望，一堕西岩又隔年。
招屈亭
赵士麟（清代）

武陵名义动乾坤，招屈亭前遗庙存。目断微波悲帝子，情深芳草忆王孙。

舳舻箫鼓中流竞，涕泪山川故国繁。自古有才多不遇，临风酾酒暗销魂。
又和 其一
郭祥正（宋代）

关关禽语弄轻风，决决田流上下通。行过小桥穿竹坞，山花时见一枝红。
长命女 病起
江瑛（清代）

斜日后。独倚西栏痴望久。风冷罗衫袖。

小园蝉声凄咽，暮霭低笼衰柳。春去秋来还似旧。

只是人消瘦。
同诸季及邹德久昆仲游龙潭
李纲（宋代）

避地寓江左，精庐极深幽。驾言穷胜赏，遂作龙潭游。

暑气敛以退，轻云蔼而浮。疏林未摇落，山色宜清秋。

萝磴穿窈窕，松风散飕飗。铁花秀石壁，玉韵锵溪流。

谁将三峡桥，断取来岩陬。会心得佳趣，浊酒相献酬。

嫩菊青可摘，寒蔬郁堪羞。乐哉山林间，乃尔远世忧。

岂知江淮濆，杀气横戈矛。幽讨未云已，散策层冈头。

天绅拖脩瀑，落此万丈湫。空濛杳霭中，时有飞鱼游。

神物不可见，下隐长黄虬。百谷正焦枯，胡为此淹留。

会乘风雷便，一起泽九州。我与二三子，于世初无求。

萧然岩壑姿，正可擅一丘。愿言假吾居，聊作潜珍谋。

玉函畀思邈，贝阙归灵脩。何须挟白羽，共逐青绡牛。
和韩子文五首
曾协（宋代）

雪痕尚使石泉润，山色不堪烟雨昏。
见说树头春意动，从头花柳看村村。
钓台
郑江（宋代）

高台俯映暮江清，叶叶风帆尽日行。碧水几时停过客，青山终古属先生。

可知遁世原持世，始信逃名是爱名。惭愧萍逢无定迹，沧洲暂借濯尘缨。
閒居初夏七首次王校理韵 其一
谢晋（明代）

溪馆阴森夏木齐，雨晴新绿覆檐低。清风不为尘来扫，黄鸟多因客去啼。
渔梁坝登舟至浦口初闻雷饯者相贺
程敏政（明代）

路当歙县境，水是浙江源。竹树知谁氏，风光似故园。

峰头岚翠合，石齿浪花翻。举棹闻雷处，嘉祯感赠言。
次韵余子侯游石泵
黄公度（宋代）

竹杖椶鞋意自便，藓墙莎径色相鲜。
平畴涨麦云连海，绝壁蟠松盖倚天。
竟日虎岩延眺瞩，何时蟹井费攀缘。
归来幽独不成寝，山月侵廊钟韵圆。
题墨竹赠杨炼师
刘崧（元代）

潇洒高标早出尘，岁寒空谷见斯人。紫霞洞里吹箫处，閒杀桃花万树春。
满江红 示众
王＊（元代）

一点灵光，因形降、来居心窍。本玄玄幽微，朗朗晃耀。只为贪生多爱欲，渐教习性忘真妙。算不如、直下早收头，回光照。悟真机，存三要。炼银铅，烧金铫。这复命归根，虎龙吟啸。海底风生铁马驰，山头月落金鸡叫。三年九载整工夫，超尘表。
偈
黄希旦（宋代）

地水火风，强名四大。迷荡真源，种种憎爱。咄哉憨痴，会即便会。

云散月明，朗同沙界。
春闺怨
陈允平（宋代）

妾家住在湘江曲，门枕湘江春水绿。
年年长是暮春时，两岸垂杨啼布谷。
自君话别湘江头，独上层楼弹箜篌。
蛾眉不扫远山碧，满堤芳草春正愁。
举头不见君，但见湘江云。
江云散复聚，妾心空如熏。
举头不见君，但见湘江水。
江水云复回，妾颜为谁美。
湘江云，湘江水，
云水悠悠何日已。举头望君君未归，
门前杨柳空依依。
奉酬永叔见赠
王安石（宋代）

欲传道义心犹在，强学文章力已穷。
他日若能窥孟子，终身何敢望韩公。
抠衣最出诸生後，倒屣尝倾广座中，只恐虚名因此得，嘉篇为贶岂宜蒙。
虎丘同侯粲辰华子山访山阴戴隐君南枝
杜诏（清代）

共理登山屐，兼停访戴船。诛茅容大隐，宿草泣高贤。

往事空禾黍，伤心只杜鹃。尘襟聊一洗，清挹第三泉。
雪夜九梅翁园同苍谷宴集二首 其一
何景明（明代）

郏城风雪夜，骑马叩谁门。乘兴宁回棹，宽愁数倒尊。

茆堂开洞壑，枫岸叠沙村。朝市山林意，非翁未易论。
华州榜寄诸门生
薛昭纬（唐代）

时君过听委平衡，粉署华灯到晓明。开卷固难窥浩汗，

执衡空欲慕公平。机云笔舌临文健，沈宋章篇发咏清。

自笑观光辉（下阙）
过九疑
马大同（宋代）

二妃千古恨难刊，不为腩巡遂不还。
空使湘江江上竹，至今犹染泪痕斑。
贺内侄钱北江乡试中式六首 其六
瞿士雅（清代）

金榜题名墨尚新，焕然文采照青春。

云衢有志终骧首，富贵来时自逼身。岂有蛟龙愁失水，不知霄汉待何人。

钱郎未竭精华去，终作昌朝甫与申。
从张羽王借郁林观碑本碑在海州
黎民表（明代）

谪君馀习气，翰墨尚留心。辍食经淮海，看碑到郁林。

登临应堕泪，行坐每沉吟。可惜咸阳市，徒捐一字金。
过笪桥
杨万里（宋代）

轻风欲动没人知，早被垂杨报酒旗。
行到笪桥中半处，锺山飞入轿窗来。
与子聿读经因书小诗示之
陆游（宋代）

经中固多趣，我老未能忘。
似获连城璧，如倾九酝觞。
信能明孔氏，何暇傲羲皇。
努力晨昏事，躬行味始长。
代书寄刘伯瑞仲文叔骥二首 其二
赵蕃（宋代）

难兄两别驾，难弟一参军。从仕信多誉，传家仍茂文。

嗟余空白发，期子在青云。寂寞题诗罢，林窗日半曛。
直舍考校次弱翁再用前韵 其二
许及之（宋代）

我句芜陋质，聊学捧心病。君诗婉娈容，毅然色更正。

唱叹朱弦音，流喝清池榜。足亢江西宗，它年耳孙盛。
论语六则
孔子及其弟子（先秦）

子曰：“学而时习之，不亦说乎？有朋自远方来，不亦乐乎？人不知而不愠，不亦君子乎？”《学而》

子曰：“温故而知新，可以为师矣。”（《为政》)

子曰：“学而不思则罔，思而不学则殆。”（《为政》）

子曰：“知之者不如好之者，好之者不如乐之者。” (《雍也》)

子曰：“三人行，必有我师焉；择其善者而从之，其不善者而改之。” 《述而》

子曰：“吾十有五而志于学，三十而立，四十而不惑，五十而知天命，六十而耳顺，七十而从心所欲，不逾矩。”（《为政》）
偈颂八十五首
释妙伦（宋代）

昔年出此门去，步步踏著。
今日入此门来，头头撞著。
毕竟以何为验，洎合道著。
十一月既望独游韬光得诗二十二韵
薛时雨（清代）

孟夏风物美，命俦访净域。咫尺邻韬光，微雨泥游屐。

荏苒至仲冬，梦绕北山北。幸兹气候暖地鲜，冰雪积乘兴续前。

游踽踽，行踪僻。落叶踏有声，衰草践无迹。舆夫各贾勇，上上径益仄。

猱升达峰腰，螺旋入林隙。遂登最高头，灵境金仙辟。

山门毁劫火，佛像委路侧。庄严易变迁，流峙何终极。

凭虚恣胜赏，萧然尘虑涤。近眺西子湖，波光漾空碧。

远瞰钱塘江，潮痕净如帛。空山作睡态，老木含霜色。

藤枯缀果红，竹密翳云黑。驯禽暗窥人，癯僧出伺客。

汲泉烹苦茗，独酌意良得。但知天地宽，不觉身世窄。

掀髯动清兴，拈毫思疥壁。胜地富诗材，奇景绌笔力。

下山近黄昏，鹤唳诸天寂。
闻致政赵少师远访欧阳少师于颍川
韩琦（宋代）

一忆贤交动至诚，安车虽远必勤征。荀陈为会还推象，嵇吕相思不问程。

洛社成图兹易合，越溪回棹彼何情。西湖便是瀛洲上，莫接仙游跨海鲸。
示从子和埮
朱景英（清代）

嗣宗诸子侄，遥忆旧青毡。前辈复谁继，含情觉汝贤。

应须理舟楫，恣意买江天。一室他乡远，相望泪点悬。
俞山人公临卜筑阳羡赋寄一首
王世贞（明代）

京洛饶贤贵，吴会富华腴。虽复堪身筴，要非中所愉。

仰希上皇风，俯卜静者庐。荆渚无浊流，阳羡有幽区。

山自离墨来，溪由罨画舒。以兹耕蚕业，不复废诗书。

春问茶女茶，秋逐渔父渔。朝饥拾野穗，晚供剪畦蔬。

蓬累故何滞，鴳适当更余。窃从柴桑叟，相为咏移居。

毋使车马知，令汝苍苔疏。
偈二十四首 其二十
释守卓（宋代）

五五二十五，人人超佛祖。撩著未知机，黄金成粪土。

诸禅德，莫莽卤，夷门山朝朝走入。新罗占波国里，卖吉州针。

相逢醉老婆，寻牛撞著虎。
江门晚泊
陈遇夫（清代）

江门春水晚来风，一望微茫向远空。几夕波涛惊客梦，十年沧海老渔翁。

潮生崖岛遥天白，云散疏林野火红。赖有醉乡风日好，一尊长卧月明中。
梦横塘 横塘载酒
吴湖帆（清代）

翠烟缭绕，金粉罘罳，少年游事青踏。水活长塘，锁一线、胥涛流狭。

吹到花风，望中帘影，小村高插。听渔舟唱晚，幻渡人归，斜阳下，歌声答。

追思画壁旂亭，凭新词快赌，险韵争押。过隙流光，惊此夕、指尖重掐。

笑经醉、湖山已惯，独少吴姬劝君压。试待明朝，举觞相对，好黄河开闸。
鳌山下灯市即事
顾逢（宋代）

元夕牌灯大字题，高悬彩架果然奇。
鳌山山下人来往，只听笙歌不看诗。
分司初到洛中，偶题六韵，兼戏呈冯尹
白居易（唐代）

相府念多病，春宫容不才。官衔依口得，俸料逐身来。

白首林园在，红尘车马回。招呼新客侣，扫掠旧池台。

小舫宜携乐，新荷好盖杯。不知金谷主，早晚贺筵开。
书小窗所见
刘克庄（宋代）

干接枝分整复斜，随缘装点野人家。
小窗有喜无人见，兰在林中出一花。
书客星阁
方岳（宋代）

平生看破刘文叔，不肯依乘赤伏符。
底处只缘曾识面，故应人唤作狂奴。
九日登白帝城望八阵图题武侯庙
沈寿榕（清代）

落日高城隐暮笳，客心孤迥正思家。传书待寄云中雁，读史羞论井底蛙。

在昔君臣似鱼水，而今窟穴有龙蛇。群材竞起终何事，且倒芳尊就菊花。
水龙吟·西风涤尽炎歊
李曾伯（宋代）

西风涤尽炎歊，连朝更值天无雨。笋舆轧轧，经行三日，碧篸无数。胜绝江山，余行天下，无如此处。任今来昔往，迎新送旧，风景在、只如许。谁谓阴山骄虏。去年冬、敢侵吾土。哀哀鸿雁，一番荡析，幸逢多黍。拜表出师，安南定北，岂无忠武。嗟病夫、老矣无能，促归棹，舣江渚。
步自玉局会饮于判院涂丈廨舍正得日字
度正（宋代）

肩舆访药市，散步困两膝。
行行初及门，品第已不一。
细阅廊宇下，纷然莫穷诘。
席地堆雄附，连盘伫参术。
云乳色晶荧，沈檀气芬苾。
溪毛极草莽，水族包虫蛭。
贵者如丹砂，贱者如乾漆。
苦者如胆礬，甘者如石蜜。
陈者如酺醢，新者如枣栗。
来为中国用，往往四夷出。
海贾冒风涛，蛮商经崒嵂。
厚利诱其前，颠沛不遑恤。
小亦挟千镮，多至金百镒。
开张自寅卯，收拾过酉戌。
富豪盛僮奴，羸老携儿侄。
车马浩骈填，坌然皆迸溢。
晚饮各酩酊，归装满箱帙。
人生天地间，禀赋阴阳质。
寒温傥乖误，未免生众疾。
至人穷物性，扶世方开术。
春冬别根苗，南北辨枳橘。
形色与气味，审订皆具述。
庸夫肆胸腑，妄以甲代乙。
聩聩莫知诫，十疗宜十失。
念我奉慈亲，春秋垂八秩。
仰事则欣欣，退处常栗栗。
尝闻仁者寿，又闻惠迪吉。
版舆来三年，清健如一日。
平生读医书，殆未通六七。
甘草真国老，盐梅乃良弼。
储蓄以待用，选抡贵纖悉。
譬如天未雨，先已营居室。
所以身强健，有若天阴隲。
正惟养生外，万宝无所昵。
往年忆曾游，初亦无固必。
忽得九老图，如得清庙瑟。
仪冠甚英伟，真是旧名笔。
右太师潞公，左司马君实。
弹棋以为戏，一局良未毕。
君实思沈吟，心志何专一。
潞公随所应，气貌加闲逸。
诸公各注视，袖手观弹击。
焚香与之对，想像见真率。
携持恐失堕，固已藏之密。
重来何所见，追叹空唧唧。
他年玉局仙，希踪老蓬荜。
酬牛秀才登楼见示
薛逢（唐代）

旅馆再经秋，心烦懒上楼。年光同过隙，人事且随流。

骨肉凭书问，乡关托梦游。所嗟山郡酒，倾尽只添忧。
贺郑丞相
厉寺正（宋代）

和羹梅傍小春荣，尧陛犹余一荚蓂。
万里云收天镜净，三台星畔老人星。
感兴其六
李白（唐代）

嘉谷隐丰草。
草深苗且稀。
农夫既不异。
孤穗将安归。
常恐委畴陇。
忽与秋蓬飞。
鸟得荐宗庙。
为君生光辉。
浣溪沙（端午）
苏轼（宋代）

入袂轻风不破尘。玉簪犀璧醉佳辰。一番红粉为谁新。

团扇只堪题往事，新丝那解系行人。酒阑滋味似残春。
次韵徐赞府蜚英八首
方回（元代）

老农持底报君公，十日甘霖五日风。
夜静山中看天象，福星偏许照江东。
幽居
华岳（宋代）

潇洒幽居屋一重，入门花柳间青红。
帘尝碍月钩尝挂，酒不逢花盏不空。
畏爱难全公子日，雌雄谁识大王风。
且将酒货迁诗料，休问榷场未打通。
提刑司勋示及瞑禽图作诗咏之
文同（宋代）

朱华盛发穿疏竹，寒枿齐枯遍野矶。
大雪蔽天方乱下，众禽争野各相依。
非公好事谁能得，此画如今自已稀。
试待晴明挂轩壁，定开群眼一时飞。
次吕季克东堂九咏 其七 菜畦
朱熹（宋代）

雨馀菜甲翠光匀，杞菊成畦亦自春。骨相定知非食肉，可能长伴个中人。
题山水 其四
赵迪（明代）

流水人家洞里幽，清猿古木思悠悠。别家几度藤萝月，閒却瑶琴石上秋。
七仙寺石履 其二
白玉蟾（宋代）

古人参罢祖师禅，已證如如不动尊。想见脚根坚似铁，履鞋化石俨然存。
摸鱼儿 扬州
吴存（元代）

笑风流、少年杜牧，如今双鬓成雪。来寻豆蔻梢头梦，二十四桥明月。人事别。把故国兴亡，欲问无人说。淮云万叠。但雨外疏钟，烟中断角，到晓共鸣咽。芜城外，几树西风落叶。销磨多少豪杰。平山堂上朝中措，天载妙音几绝。歌一阕。怪水部、梅花怪我心如铁。才情未竭。待跨鹤重来，缠腰半解，一奏玉笙彻。
临江仙
晏几道（宋代）

旖旎仙花解语，轻盈春柳能眠。玉楼深处绮窗前。梦回芳草夜，玉罢落梅天。

沈水浓熏绣被。流霞浅酌金船。绿娇红小正堪怜。莫如云易散，须似月频圆。
遣兴
王嘉禄（清代）

数日掩扉坐，阶前芳草新。炉烟清入梦，茗味澹如人。

疏雨将催暝，妍花各为春。酒边有心事，不惜典衣频。
送庞百篇之任青阳县尉
张乔（唐代）

都堂公试日，词翰独超群。品秩台庭与，篇章圣主闻。

乡连三楚树，县封九华云。多少青门客，临岐共羡君。
喜晴
吴芾（宋代）

久雨无聊喜乍晴，尚余春色到檐楹。
杨花飞去今无力，燕子归来似有情。
静看游鱼波面跃，闲随野鹤竹间行。
世缘到此消磨尽，只欲徜徉度此生。
寄赵检法
释元肇（宋代）

津头梅白柳青青，却忆春时送别情。纸上有怀难尽写，梦中相见不分明。

清台婉画从轻典，紫禁催班识重名。几欲寄君无好句，夕阳秋色满江城。
喜晴行呈陈宰
王炎（宋代）

秋尽黄云涨南亩，修我囷仓筑场圃。
不堪雨脚如县麻，坐见禾头欲生耳。
令君意与神明通，炉熏未断来天风。
吹开六出花数点，转盼杲杲扶桑红。
日下鸟乌声亦乐，村北村南争刈获。
白酒香浮老瓦盆，樵歌缓扣乌犍角。
有客携家来受廛，丰登未见如今年。
老农扶杖笑相语，只恐双凫朝日边。
送宗泰住成都正法院四首
郭印（宋代）

少城衲子纷如粟，攘臂丛林空逐逐。
忽然象罔得遗珠，契诟离娄何面目。
雨后游六桥记
袁宏道（明代）

寒食后雨，余曰：“此雨为西湖洗红，当急与桃花作别，勿滞也。"午霁，偕诸友至第三桥，落花积地寸余，游人少，翻以为快。忽骑者白纨而过，光晃衣，鲜丽倍常，诸友白其内者皆去表。少倦，卧地上饮，以面受花，多者浮，少者歌，以为乐。偶艇子出花间，呼之，乃寺僧载茶来者。各啜一杯，荡舟浩歌而返。
流水诗
唐寅（明代）

浅浅水，长悠悠，来无尽，去无休。
曲曲折折向东流，山山岭岭难阻留。
问伊奔腾何时歇，不到大海不回头。
碧牡丹 用晏小山体，时近中秋
杨玉衔（清代）

司马非游倦。身等嵇康懒。飞絮游丝，罥树沾泥春晚。

偷得閒来，脚力欺人软。好山好水缘浅。春心眼。济胜劳夙办。

空想游仙汗漫。竿木登场，栈豆就恋嗟来饭。故事缑山，鹤驭鸾笙天半。

翘首月明庭院。
清风十韵
张秉（宋代）

何处来苹末，萧骚尽四邻。
金茎吹晓露，玉宇动轻尘。
易水离歌阕，齐纨怨思新。
泛兰迷旧泽，落帽会佳辰。
篱菊飘香远，庭桐坠叶频。
帆开五湖客，槎去九霄人。
曲沼铺纹簟，平芜偃绿茵。
鸿飞资羽翮，鹰击助精神。
仙驭归堪待，琴松韵更真。
披襟同楚树，千古自相亲。
寄赠申凫盟
王崇简（明代）

秣陵云扰后，寤寐忆君多。吾道存薇蕨，风尘乱薜萝。

遐心栖大麓，清梦越漳河。何日偕瓢笠，幽嵓听浩歌。
枕簟入林僻茶瓜留客迟十韵 其一
叶茵（宋代）

人人苦炎歊，于我觉太甚。北户其清凉，万事付一枕。
偈颂二百零五首
释正觉（宋代）

九重尊贵位中人，灿灿星图拱北辰。
活计四时调玉烛，家风万世运金轮。
区分群象布淳化，囊括二仪怀至仁。
算数不能穷寿量，南山苍翠镇长春。
奉和籀书周大士十首 其六
释古义（明代）

孤峰双眼阔，松竹一林虚。潇洒真无着，幽寻兴有馀。

烹茶敲石栗，粗粝献酸菹。德味浑忘澹，骄人气尽除。
福禄咫尺边界停车怅望有作 其三
屈大均（明代）

未夕茅茨宿，临溪置一床。海鲜沙白美，山果木威香。

妇子朝成市，牛羊晚入庄。风前一偃卧，亦足傲羲皇。
游灵岩记
姚鼐（清代）

泰山北多巨岩，而灵岩最著。余以乾隆四十年正月四日自泰安来观之。其状如垒石为城墉，高千馀雉，周若环而缺其南面。南则重嶂蔽之，重溪络之。自岩至溪，地有尺寸平者，皆种柏，翳高塞深。灵岩寺在柏中，积雪林下，初日澄彻，寒光动寺壁。寺后凿岩为龛，以居佛像，度其高，当岩之十九，峭不可上，横出斜援乃登。登则周望万山，殊骛而诡趣，帷张而军行。岩尻有泉，皇帝来巡，名之曰“甘露之泉”。僧出器，酌以饮余。回视寺左右立石，多宋以来人刻字，有墁入壁内者，又有取石为砌者，砌上有字日“政和”云。

余初与朱子颍约来灵岩，值子颍有公事，乃俾泰安人聂剑光偕余。聂君指岩之北谷，溯以东，越一岭，则入于琨瑞之山。盖灵岩谷水西流，合中川水入济；琨瑞山水西北流入济，皆泰山之北谷也。世言佛图澄之弟子曰竺僧朗，居于琨瑞山，而时为人说其法于灵岩。故琨瑞之谷曰朗公谷，而灵岩有朗公石焉。当苻坚之世，竺僧朗在琨瑞大起殿舍，楼阁甚壮，其后颓废至尽；而灵岩自宋以来，观宇益兴。

灵岩在长清县东七十里，西近大路，来游者日众。然至琨瑞山，其岩谷幽邃，乃益奇也。余不及往，书以告子颍：子颍他日之来也，循泰山西麓，观乎灵岩，北至历城。复溯朗公谷东南，以抵东长城岭下，缘泰山东簏，以反乎泰安，则山之四面尽矣。张峡夜宿，姚鼐记。
酬海公即次元韵
沈辽（宋代）

早游诸方见佛祖，若能开口便相许。长爱当时王老师，不开粗相反细语。

大道逍遥本不遐，青天万里孤鸿举。比来多病卧环堵，低头不茹亦不吐。

上座何为相示来，龙驹岂烦伯乐顾。更须归去造丈室，擎拳便是诸魔路。
杨太孺人贞寿卷 其四
姚思虞（明代）

阻却齐眉一世盟，而今才得破愁城。御舆潘岳情何极？飞舄王乔政有声。

闺阁节如持汉节，郎官清似筑怀清。关西夫子流风在，怪得双难此日并。
燕歌行
屈同仙（唐代）

君不见渔阳八月塞草腓，征人相对并思归。

云和朔气连天黑，相杂惊沙散野飞。是时天地阴埃遍，

瀚海龙城皆习战。两军鼓角暗相闻，四面旌旗看不见。

昭君远嫁已年多，戎狄无厌不复和。汉兵候月秋防塞，

胡骑乘冰夜渡河。河塞东西万馀里，地与京华不相似。

燕支山下少春晖，黄沙碛里无流水。金戈玉剑十年征，

红粉青楼多怨情。厌向殊乡久离别，秋来愁听捣衣声。
偈颂一百二十三首
释祖钦（宋代）

海水不可斗量，虚空不可尺度。
净地不可撒沙，烂泥不可著脚。
次韵杨内翰赠诸进士
陈师道（宋代）

一官归老岂嘉宾，喜见群材入选抡。
学变古今人得意，化行梁楚俗还醇。
士蒙余勇天同力，诗度清秋物再新。
勉作功名求善颂，径从平地据通津。
画红梅
徐渭（明代）

即使胭脂点，犹成冷淡枝。
杏花无此干，铁树少其姿。
挂壁纷红雪，围春在锦池。
无由飘一的，娇杀寿阳眉。
次韵酬陈伯冶监仓
张镃（宋代）

小筑才成赐也墙，传家那是钓徒张。
非求世上人看好，但要閒中句律昌。
成阵游鯈波上暖，打团飞蝶菊初荒。
隣翁莫厌频相遇，会见横翔入未央。
舟中夜与家人饮
梅尧臣（宋代）

月出断岸口，影照别舸背。
且独与妇饮，颇胜俗客对。
月渐上我席，暝色亦稍退。
岂必在秉烛，此景已可爱。
乐府杂咏六首。月成弦
陆龟蒙（唐代）

孤光照还没，转益伤离别。妾若是嫦娥，长圆不教缺。
寿蒋谏庭都阃
韩上桂（明代）

十月既望冬气凌，北风吹海海水冰。寒阴不散玄云蒸，山高木落转崚嶒。

四顾旷莽便缴矰，狐兔乱走鹰鹯腾。我公此时方出猎，野火烧天光远烨。

左建大旆势飞扬，右树危旌威震慑。乌获后劲贲育前，金鼓号令声喧阗。

戈矛机弩纷相袭，驱驰骏马如钩旋。袒裼缚来多虎兕，猛气凭陵犹未已。

献上辕门奏厥能，酌以金罍胥燕喜。公曰烹之享上客，玉盘络绎兼炮炙。

珊瑚细间碧琉璃，花毡隐映纤蒲席。座中文士枚马徒，分题答赠芳华敷。

铙歌且奏军中乐，羽猎翻誇塞上图。夜深剧饮具欢娱，将星寿极辉天衢。

丈人孙子相追趋，天狼欲怯张悬弧。主称匏叶聊为酌，客歌南山乐未徂。

圣世即今隆阃寄，愿扫蛮烟静海隅。他时封侯未及老，燕颔仍看捋虎须。
游泾川水西寺蕳叶八宣慰刘七都事章卞二元师
宋濂（明代）

水陆行兼旬，招摇月如醉。
筋弛遂莫支，神痴但思睡。
若非游名山，曷以豁幽闭。
泾川名汉县，宝胜标唐寺。
一往情已坚，百阏思转炽。
大川阻鸿溟，怒涛写滂濞。
仿佛号夫诸，昏蒙舞魑魅。
小舟劣容坐，大险曾不避。
中流震撼数，性命毫发计。
敛股不容摇，屏息恒独惴。
良久幸登陆，寸步怀千畏。
盘回行陇畦，迷眩失沟遂。
啮趾嵌剑石，衣冠排戟蔌。
身入青玉林，一白点群翠。
道过桓彝祠，古柏撑幽邃。
青红闪败壁，神鬼错飞旞。
忠精烨白虹，直欲贯天地。
周礼在所旌，尸祝宜弗废。
敕书从天来，犹勒崇宁字。
象贤恨非古，奸丑亵神器。
南风啸林薄，吹落英雄泪。
俯仰感微衷，蛇行复西逝。
委移履上方，满目但椔翳。
云何黄檗灵，不敌郁攸崇。
卧钟蚀阴苔，孤塔挂晴荔。
大雄兜率还，真应天台萃。
木鱼午停声，林鼯晴出戏。
残僧五六辈，飖衲裹山隶。
奔趋失绳矩，面目剧芒刺。
别有白发师，野鹤鸡群异。
身披伽黎衣，云继泐潭裔。
揖客入邃筵，从容语非易。
呼童涤尊罍，为我出芳饵。
溪毛糁白姜，芝髓烹红胾。
群羞未终荐，三爵了不识。
汤饼银丝嫩，园荈雪涛试。
复出新篇什，自谓宗汉魏。
焜燿鸳鸯裘，错落麒麟罽。
似将三昧力，幻出千葩丽。
有时气雄拔，欲夺三军帅。
西取月氏头，北断坚昆臂。
谁知忧世心，尽雪沧江涕。
缁女尚如斯，蝉冠当不愧。
少焉出楸局，矜负骁与鸷。
雌雄将势分，黑白如鼎沸。
分甘东野拜，难续西林志。
长啸出山来，荒云密如毳。
归宿山县中，穷愁复相滞。
粮绝诸傔愠，濑激良朋忌。
褰衣步明月，忧极不思寐。
忆昔山林居，岂识道途累。
崖色夫容开，洞水冰帘腻。
渊龙学人吟，夜猿呼鹤唳。
采岚术可餐，钓渚鲜堪哜。
负此济胜姿，奈何心不悸。
所幸二三友，酸咸同所嗜。
钩理抉神扃，探玄发天秘。
虽于嘻笑间，亦足洗蒙罻。
此生已任运，泉石随所值。
敬亭在望青，行行勿迂辔。
念奴娇 其二
侯寘（宋代）

竞春台榭，媚东风、迤逦繁红成簇。方霁溪南帘绣卷，和气充盈簇屋。

金暖香彝，玉鸣舞佩，春笋调丝竹。乌衣宴会，远追王谢高躅。

籍甚四海声名，林泉活计，未许翁知足。日日江边沙露静，人徯东来雕毂。

八锦行持，五禽游戏，已受长生箓。衮衣蝉冕，最宜双鬓凝绿。
小舟晚兴四首 其四
杨万里（宋代）

一船在后忽搀前，前后篙师各粲然。山入春来肥更秀，向人依旧耸寒肩。
无题
李商隐（唐代）

白道萦回入暮霞，斑骓嘶断七香车。
春风自共何人笑，枉破阳城十万家。
山水图为兵马指挥朱君题
郑亮（宋代）

闻君住在蓬壶天，赤城十二遥相连。閒来听籁坐松石，仙衣醉拂秋霞眠。

柴门不掩读书处，隔窗恍惚生烟雾。重萝隐隐半山钟，细雨濛濛万花树。

天书忆昔下岩阿，不起其如苍生何。仙人别去五云表，碧山怅望空嵯峨。

碧山千里复万里，仙人洒向丹青里。何日陶潜归去来，扁舟远挂沧江水。
【双调】殿前欢　闲居
赵显宏（元代）

去来兮，东林春尽蕨芽肥。回头那顾名和利，付与希夷。下长生不死棋，养
三寸元阳气，落一觉浑沦睡。莺花过眼，鸥鹭忘机。
去来兮，桃花流水鳜鱼肥。山蔬野菜偏滋味，旋泼新醅。胡寻些东与西，拼
了个醒而醉，不管他天和地。盆干瓮竭，方许逃席。
去来兮，生平志不尚轻肥。林泉疏散无拘系，茶药琴棋。听春深杜宇啼，瞻
天表玄鹤唳，看沙暖鸳鸯睡。有诗有酒，无是无非。
去来兮，楚天霜满蟹初肥。黄花似得渊明意，开遍东篱，笑山翁醉似泥，喜
稚子诗能缀，爱仙果甜如蜜。烟萝路绕，车马声稀。　题歌者楚云
楚云闲，任他孤雁叫苍寒。去留舒卷无心惯，聚散之间。趁西风出远山，随
急水流深涧，为暮雨迷霄汉。阳台事已，秦岭飞还。
送张衡山
陈师道（宋代）

昔别青衿子，今为白发翁。
此行何日见，多难向来同。
官事酣歌里，湖山秀句中。
风尘莫回首，留眼送归鸿。
偈颂一百四十一首
释师范（宋代）

安居结制，现前三昧。
普化摇铃，老卢踏确。
齐太庙乐歌十六首 其十一 凯容乐
谢超宗（南北朝）

神宫懋邺，明寝昌基。德凝羽缀，道鬯容辞。假我帝绪，懿我皇维。

昭大之载，国齐之祺。
五言王景彝省舍孤竹
沈遘（宋代）

濯濯青玉竿，矫矫孤云姿。潜根失其托，憔悴非故时。

主人幸加怜，曷不徙所宜。岁寒风霜节，无愧君子知。
天马歌
朱纯（明代）

汉家炎德昭华夏，灵瑞纷纭自天下。既报丹泉产玉芝，还闻渥水生神马。

万里梯航进献来，穷荒大漠风沙开。虬纹凤臆世希有，四方争睹真龙媒。

雄姿逸气何飒沓，虎豹怒震神灵慑。蹴踏昆崙云满身，飞扬瀚海冰生鬣。

君王晓起阊阖寒，凭轩大阅开天颜。圉官森立不敢近，诏令拂拭归天闲。

逸群压尽三千众，驽骀衮衮知何用。饲秣宁论饱豆刍，敷张正倚登高颂。

玉鞍新被锦障泥，振竦似嫌金络羁。红光上喷精采动，只欲变化随龙飞。

平明校猎都门外，羽林壮士金为铠。追风蹑电万骑从，赢得天街沸人海。

吾皇重人不重物，岂向遐方求骏骨。既嗟周穆事荒淫，仍悲汉武穷征伐。

高台正为求贤开，黄金白璧如山堆。君才倜傥况无匹，早见飞腾蹑上台。
六月十六日端礼楼进讲奉教赋诗次缪纪善韵
茅大方（明代）

百二山河重镇雄，金城环绕宛如龙。
南楼势插金冥表，东井光连紫极中。
书演九畴宣帝范，诗歌二雅正皇风。
儒臣进讲思陈戒，敢学扬雄赋汉宫。
元丰己未三院东阁作·元丰戊午夏予尹京治陈
苏颂（宋代）

名絓台章冒典刑，圣仁无滥许原情。
尹京虽愧四方则，廷尉亦非天下平。
三已自知无愠色，一廛归去愿为氓。
君恩天地何由报，九死鸿毛比尚轻。
句
颜岐（宋代）

念昔从学日，同升夫子堂。
山中梅花盛开戏作
王铚（宋代）

化工难回天地春，下遣第一天仙人。
前驱飞雪助幽绝，千里隔尽埃与尘。
何心百卉擅独秀，寒入万物无精神。
绰约肌肤莹香玉，借与东皇立花国。
开破天地发生心，引出世问凡草木。
品流不数广寒宫，为嫌月姊长孀独。
波上轻云掌上身，有来比肩皆尘俗。
须知尤物到绝言，从昔华词吟不足。
溪回路转一枝斜，可惜天寒倚修竹。
穷涂游子岁华晚，肠断夜投山馆宿。
古今幽怨不尽情，更入凄凉笛中曲。
荒山偶赋梅花诗，伫立花前香在衣。
伤心不忍别红紫，付与晓风零乱飞。
题行台骢马行春图
韩雍（明代）

芳春日和煦，乘骢远巡游。品类遂生育，嘉景罗道周。

青山高插天，绿水深不流。乔松与脩竹，岁寒君子俦。

纷纷李桃花，竞艳俱含羞。触物感时叙，方寸恒多愁。

诛锄奸宄凶，一道风霜秋。斯乃职分常，孰较劣与优。

所贵布德化，先解黎庶忧。于焉起沈滞，于以伸冤幽。

惠此茕独民，而且扶善柔。所行苟皆春，厥职斯无尤。

况嗟国步艰，切齿期复雠。勤王无路归，空横济川舟。

写图警朝夕，黾勉追前修。
访友野外
赵汝鐩（宋代）

雨意方浓改作晴，杖藜野外访柴荆。
争寻桑叶占蚕熟，退立田塍避犊行。
风过沙平收鸟迹，烟浓寺没但钟声。
小童走报余将至，一笑松间倒屣迎。
过林头看修竹数里不断甚爱戏题
祝允明（明代）

五寸冲牙文八矛，装成十万绕林头。莫欺楪子兴宁县，一半人家千户侯。
送编修刘可大还广东省母
程敏政（明代）

慈母年高雪满簪，綵衣归侍促归骖。鸾封特降云霞烂，鹤酝遥分雨露覃。

东莞寿徵占婺女，北堂花事到宜男。词林孝义如君少，几日恩光过岭南。
谢王左丞鹅酒之惠
成廷圭（元代）

深巷曾经显者过，春风披拂到松萝。右军墨沼笼鹅在，左相官瓶送酒多。

乡井未忘生处乐，江湖犹赋醉时歌。阶墀久不投名刺，奈此衰翁老病何。
南歌子 其六
温庭筠（唐代）

转盼如波眼，娉婷似柳腰。花里暗相招。忆君肠欲断，恨春宵。
河渎神
张泌（唐代）

古树噪寒鸦，满庭枫叶芦花。昼灯当午隔轻纱，画阁珠帘影斜。
门外往来祈赛客，翩翩帆落天涯。回首隔江烟火，渡头三两人家。
秋日题陈宗儒圃亭，凄然感旧
杨巨源（唐代）

曾随何水部，待月东亭宿。今日重凭栏，清风空在竹。

前山依旧碧，闲草经秋绿。时物方宛然，蛛丝一何速。
九日登梓州城
杜甫（唐代）

伊昔黄花酒，如今白发翁。
追欢筋力异，望远岁时同。
弟妹悲歌里，乾坤醉眼中。
兵戈与关塞，此日意无穷。
忆伯氏三首 其二
胡宏（宋代）

又见雁南飞，行人几岁归。朔风吹病体，独对雪霏霏。
暑晚得雨
萧道管（清代）

疏雨洒池竹，雨斜竹已垂。继以微风度，门馆生凉时。

细点湿窗纸，馀飔飏书帷。瓶花如新润，炉烟惟清丝。

于焉遂延伫，数语不成诗。
洞山十咏 其七 豹关
岑安卿（元代）

日光烂阴崖，壮气振林木。炳炳金钱斑，雾泽文彩足。

夜深忽咆吼，惊却老僧宿。起视山月高，馀音在空谷。
暑雨
范纯仁（宋代）

暑候积隆暵，骄阳变重阴。朱灵弛纲权，蒸郁资霖淫。

惊声递汹汹，密脚罗森森。阶除垂玉霤，朝暮无停音。

脩虹挂明带，奔云仆危岑。雷电收震耀，曦光久潜沈。

老火不复炎，凄飙迓柔金。大道泻溪壑，穷巷多污涔。

朝泥涴羸屐，夜气凌疏衾。腐耳帖朱槛，美实堕青林。

蛙黾生意气，蝼蚓相讴吟。嘉谷失耘耨，坐忍莱莠侵。

白屋生罅漏，工女停机纴。庭圃亦芜蔓，谁能辨藁芩。

长夏方长养，渐渍所不禁。伊予抱最灵，咨戚何由愔。

安得排九阍，感激露至忱。诉帝求阳明，咄嗟破凝肷。

薰风阜万物，复将歌舜琴。天高不可达，耿耿徒此心。
初入镇郡
吴誉闻（明代）

镇郡开黔户，罗施迹尚留。山原犹北折，河水自东流。

猿作殊方语，莺为绝国愁。攀崖凌鸟道，沿谷瞰龙湫。

弥月晴阳少，经时毒雾稠。鸡声出晓寨，萤火入边秋。

仗剑星随马，当歌雪满楼。暗蓬惊散地，飞梦杳浮邱。

白发游堪远，丹心愧未酬。艰危身万里，曾不为封侯。
谢王通叟回文诗
孔平仲（宋代）

北风吹波客桅折，浔阳维舟不敢发。观君和我回文诗，满眼春光破冰雪。

山间玉少白石多，造化积英费融结。如君藻思岂易得，姓名卢骆推前列。

他人平步取卿相，乃独区区困羁绁。江湖漂泊随断梗，岁月峥嵘逼华发。

颓然放肆孰可测，一马固能齐万物。胡琴虽已隔黄壤，宝灯吐燄高于月。

人生乐事君得多，谁羡腰金拥幢节。
蝶恋花·暖雨晴风初破冻
李清照（宋代）

暖雨晴风初破冻，柳眼梅腮，已觉春心动。酒意诗情谁与共？泪觉残粉花钿重。
乍试夹衫金缕缝，山枕斜欹，枕损钗头凤。独抱浓愁无好梦，夜阑犹剪灯花弄。
杂三言五首 其五 爱远山
江淹（南北朝）

伯鸾兮已远。名山兮不返。逮绀草之可结。及朱华之未晚。

緤余马于椒阿。漾余舟于沙衍。临星朏兮树暗。看日烁兮霞浅。

浅霞兮驳云。一合兮一分。映壑兮为饰。缀涧兮成文。

碧色兮婉转。丹秀兮芬蒀。深林寂以窈窈。上猿狖之所群。

群猿兮聒山。大林兮蔽天。枫岫兮筠岭。兰畹兮芝田。

紫蒲兮光水。红荷兮艳泉。香枝兮嫩叶。翡累兮翠叠。

非郢路之辽远。实寸忧之相接。欷美人于心底。愿山与川之可涉。

若溘死于汀潭。哀时命而自惬。
经始兴江口
黄儒炳（明代）

揭来岭峤地，中有水云乡。乱石临溪恶，新蒲带晚凉。

楼船通汉将，铙吹起陈王。往事东流尽，栖鸦噪夕阳。
登壶山宿灵云僧舍纪怀 其四
朱浙（明代）

不是身閒事漫游，追随朋益学藏脩。避人更自嫌山浅，遇景还须镇日留。

薄宦升沈聊尔尔，他年勋业笑悠悠。松杉清影山窗月，静里工夫得自由。
同梅二十五饮永叔家观所抄集近事
刘敞（宋代）

陶公一亩宅，尤爱北窗风。心远地成僻，客来樽不空。

观书太史氏，全性市门翁。予亦何为者，于兹清赏同。
素馨花
俞士琮（明代）

远从胡国著芳名，移向羊城百亩清。浴罢晚风吹末利，沿街都是卖花声。
史主簿以授庵习稿见示敬题其后并寄张宗瑞
乐雷发（宋代）

姜夔荒冢白苹深，鸑鷟无声结绿沈。
拟向鄱阳寻后杜，只招张叟听君吟。
菩萨蛮（次韵昌甫见贻生朝）
韩淲（宋代）

春来晴雨常相半。水光风力花撩乱。山北与山南。行歌或再三。

诵君诗过日。才大真盘屈。寿我敢言酬。相望亦饮不。
南徐道中
范成大（宋代）

生憎行路与心违，又逐孤帆擘浪飞。
吴岫涌云穿望眼，楚江浮月冷征衣。
长歌悲似垂垂泪，短梦纷如草草归。
若有一廛供闭户，肯将篾舫换柴扉！
辞辇行
鲍溶（唐代）

汉家代久淳风薄，帝重微行极荒乐。青娥三千奉一人，

班女不荒色事君。朝停玉辇诏同载，三十六宫皆眄睐。

不惊六马缓天仪，从容鸣环前致辞。君恩如海深难竭，

妾命如丝轻易绝。愿陪阿母同小星，敢使太阳齐万物。

周末幽王不可宗，妾闻上圣遗休风。五更三老侍白日，

八十一女居深宫。愿将辇内有馀席，回赐忠臣妾恩泽。

一时节义动贤君，千年名姓香氛氲，渐台水死何伤闻。
采莲曲
楼琏（明代）

妾学采莲莲始花，花颜与妾争春华。妾有朱铅为郎饰，不学尔花徒弄色。

秋霜一夜花无主，妾忆行郎泪如雨。暗卜行郎何日归，定是莲房结子时。
和历阳守张仲智观梅五首
王之道（宋代）

出车何日劳师还，二圣归来喜见颜。
乞得此身终芰制，乱山茅屋两三间。
友卿弟见和复赋二首 其一
葛胜仲（宋代）

岁律峥嵘又欲还，鸣条风急作清寒。菊英媚日犹呈秀，梅蕊包香未吐檀。

江水过门兼汐到，乡山当面带云看。是身已觉都无事，只有空飧不自安。
行者妙晓求颂
释印肃（宋代）

头头相应人希会，物物皆真体不殊。
但办肯心终不赚，情忘想尽入无余。
自是出家无眼目，只言苦行落空虚。
甘贽在俗犹通理，妙晓无求自得珠。
菩萨蛮
卢祖皋（宋代）

翠楼十二阑干曲。雨痕新染蒲桃绿。时节又黄昏。东风深闭门。

玉箫吹未彻。窗影梅花月。无语只低眉。闲拈双荔枝。
寄怀二十首
赵蕃（宋代）

阴晴竟日漫难分，远岫犹藏欲雨云。
叹息无言桃与李，一年踪迹又纷纷。
奉和景纯十四丈三绝
王安石（宋代）

身先诸老斡枢机，再见王门阖左扉。
但恨东归相值晚，岂知临别更心违。
绍兴以后时享二十五首
真宗（宋代）

天启炎历，集我天命。
长发其祥，笃生上圣。
夷乱芟荒，乾坤以定。
时祀聿修，孝孙有庆。
登毗卢阁
孙承恩（明代）

峻阁压巑岏，閒来一倚栏。飞甍悬袅袅，曲磴郁盘盘。

海岳同标胜，羲娥互转丸。望穷孤鸟没，神爽朔风寒。

似绝千寻上，真将万里看。波涛涌空翠，纬象宿檐端。

披豁尘寰隔，攀缘佛界宽。慈云翔宝地，王气满长安。

净理因超悟，玄心契妙观。诸天疑出现，一气俯瀰漫。

自得冥濛趣，都忘陟降难。依稀见吴会，乡思欲飞翰。
题杨梅山人渭川图
释元肇（宋代）

不识山人面，今见山人竹。鹅溪半幅间，渭川千亩足。

细细穿石泉，猗猗动寒绿。望之意已凉，况当亲㩜触。

贤哉怀隐居，畴能继高躅。
芭蕉
释善珍（宋代）

瓦沟月暗乱萤飞，照见芭蕉叶上诗。
忆得前时吟最苦，自携残烛拂蛛丝。
齐安江头别何氏兄弟舟中得四绝句 其二
李彭（宋代）

八字山头阅世故，周郎赤壁断人肠。玉鱼金枕皆冥寞，铁骑楼船堕渺茫。
和杜东原怀女兄 其三
徐庸（明代）

慈亲早岁嫠，籍姊为扶持。自昔同无父，于今各有儿。

方当康健日，又际太平时。綵服蹁跹舞，高堂称养颐。
梅 其三
韩淲（宋代）

肯同桃李强搀春，自占空山野水滨。老气却因高树得，清姿不待数花新。

本来澹泊难从俗，纵入纷华亦绝尘。最爱夜深霜重处，冷风吹起月精神。
柏坊驿题壁
姚汝循（明代）

风雨萧萧滞客程，荒亭独宿峭寒生。
今宵羁思知多少，听尽千山堕叶声。
送澄禅者
释重顯（宋代）

春色依依，袭尔原草。
春风浩浩，拂我窗牖。
念此分飞，赠无琼玖。
片片乱飘岩上梅，条条纵舞溪边柳。
澄禅澄禅听斯言，古也今也行路难。
知之者石火星流未急，不知者龙骥步骤曾宽。
看看，孰云平地起波澜。
检先孺人遗箧得载己亥康熙五十八年雪夜诗
钱载（清代）

识字识忠孝，疗贫难复难。儿时余橐叶，泪落忍重看。
同崔驸马晓初登楼思京
骆宾王（唐代）

丽谯通四望，繁忧起万端。绮疏低晚魄，镂槛肃初寒。

白云乡思远，黄图归路难。唯馀西向笑，暂似当长安。
十僧诗和曾子唯 其一 诗僧
黎景义（明代）

莲社多佳韵，才华别趣奇。分题咸尚僻，觅句不嫌迟。

七字堪为号，单言即是师。想从天下去，还似坐禅时。
失调名
王诜（宋代）

合彩丝、对缠玉腕。
厓山 其二
陈文辅（明代）

伤心国步艰难际，安得中兴似少康。海寓徒闻频击楫，宸居无复更垂裳。

尘蒙凤辇应难洗，风折龙旗不解扬。胡虏只今何处在，厓山千古自苍茫。
端午日枫亭道中
陈宓（宋代）

去家一宿六十里，便作良辰客异乡。
觅得菖蒲未成饮，午馀山店索杯尝。
證道歌 其一二五
释印肃（宋代）

舍妄心，取真理，猛火聚中求冷水。胜热婆罗请上山，须臾便入三摩底。
三十年吟
邵雍（宋代）

比三十年前，今日为艰难。
比三十年后，今日为安闲。
治久人思乱，乱久人思安。
安得千年鹤，乘去游仙山。
登望宸阁
韩琦（宋代）

危阁轻裘陟望宸，欲逃蒸暑若忧焚。清风自越兼金贵，真境都忧数仞分。

归渚水禽明似雪，扰空沙燕闹如蚊。凭轩眷阙羁魂断，乱逐南飞送雨云。
莫子章惠蒲萄
袁说友（宋代）

惯病宜秋早，分甘荷岁寒。
骊珠初压架，马乳又堆盘。
酒美夸重醒，书成欠百端。
不须烦广利，移种眩长安。
偶得吟
邵雍（宋代）

日为万象精，人为万物灵。
万象与万物，由天然后生。
言由人而信，月由日而明。
由人与由日，何尝不太平。
送闻人伯卿赴铜陵重送伯卿
范成大（宋代）

雪花来无时，入春送三作。
冰柱冻不解，去地才一握。
东风畏奇冻，未敢破梅萼。
已僵员峤蚕，那问纥干雀。
万径无行踪，扣户惊剥啄。
故人竹叶舟，岁晚梦漂泊。
自云饥所驱，岂不念丘壑。
经谊金华省，文采石渠阁。
平生百未试，墨绶吓猿鹤。
取舍一熊掌，得丧两蜗角。
不嫌干进钝，俯仰无愧怍。
低回簿书丛，万卷无处著。
惜哉小举袖，负此不龟药。
颇闻江皋县，讼简民气乐。
政成松竹林，诂训缉家学。
酒翁力菑畲，待子收播获。
三年此书出，众说眇萤皦。
持归许窥观，慰我久离索。
今朝云泼墨，霰雨纵横落。
檣竿挽不住，帆峭北风恶。
难忘昆弟语，易散清夜酌。
匆匆别知赋，掩涕倚郛郭。
好事近（和李清宇）
王千秋（宋代）

六幕冻云凝，谁翦玉花为雪。寒入竹窗茅舍，听琴弦声绝。

从他拂面去寻梅，香吐是时节。归晚楚天不夜，抹墙腰横日。
点绛唇 其二
王之道（宋代）

珠幰霜蕤，晚来芬馥清香吐。流莺飞去。应上花梢住。

一曲阳春，聊对东风诉。无多语。韶光暗度。恨到分携处。
二郎神（次陈唯道）
赵以夫（宋代）

野塘暗碧，渐点点、翠钿明镜。想昼永珠帘，人闲金屋，时倚妆台照影。睡起阑干凝思处，漫数尽、旭鸦栖暝。知月下莺黄，云边蛾绿，为谁低整。

曾倩。雁传鹊报，心期千定。奈柳絮浮云，桃花流水，长是参差不并。莫怨春归，莫愁柘老，蚕已三眠将醒。肠断句，枉费丹青，漠漠水遥烟迥。
在昔
刘正宗（清代）

在昔登舟日，鬓发如黑丝。解缆西塘侧，繁霜入镜垂。

岂其苦奔西，有怀空自知。川谷远无梁，虎豹踞路歧。

惊魂怵难定，梦里返江涯。心折饱忧畏，骇浪复无时。

回首顿三秋，电光阅弈棋。朝来驱羸马，春风面上吹。

履穿厌冰雪，又看芳树枝。宁不思远道，远道力已疲。

既老休徵逐，往事安可追。晓日鸣乳鸠，燕语影差池。

大化本无停，物理遂所私。古有赤松游，高踪慕茹芝。
端午献扇
张商英（宋代）

纨扇新成献乃翁，草堂虚寂起清风。欲知妙用真无有，不离而今掌握中。
出钱塘门由段桥至圣因即境近体二律 其一
弘历（清代）

胜游清跸出钱塘，明圣标名果异常。细雨轻风媚湖景，红桃绿柳报春光。

且迟画舫一帆正，徐跋烟堤五里强。即境颇常工属句，笑今搜索总茫茫。
金乡送韦八之西京
李白（唐代）

客自长安来，还归长安去。
狂风吹我心，西挂咸阳树。
此情不可道，此别何时遇。
望望不见君，连山起烟雾。
三荒径
文洪（明代）

种竹满东原，清阴接邻壤。三径未全荒，秋风吹灌莽。

不容车马过，幽人自来往。
谒奉承天超公法师作二首
李弥逊（宋代）

杯水能令重百钧，阿师心法妙通神。
维摩正苦众生病，为洗无边热恼尘。
孟坚将北归枕上成送行
李光（宋代）

还家准拟作重阳，行止升沈岂在忙。童稚迎门归亦好，云山作伴住何妨。

经行汝政穷幽赏，宴坐吾今喜夜长。解柁径须寻旧隐，诛茅先葺竹间堂。
谨和老人惠山泉二首
洪咨夔（宋代）

取水驿符到，喊山旗信通。
碾分花底月，炉受竹间风。
金谷正觅醉，玉川谁道穷。
顶门甘露入，唤醒主人公。
楚国史
徐夤（唐代）

六国商於恨最多，良弓休绾剑休磨。

君王不剪如簧舌，再得张仪欲奈何。
题南岳寺
郭三益（宋代）

古木阴森梵帝家，帘泉一酌试新芽。
官符星火催春焙，却使山僧怨白蛇。
章徽之妻卢氏挽词
林亦之（宋代）

蒿里歌，蒿里曲。
长箫悲奈何，短草叹不足。
少年款款嫁夫婿，今夜屋檐何处宿。
蒿里歌，蒿里曲。
再和后村得孙韵
林希逸（宋代）

含饴方乐燕嘉宾，画果犀钱胜擘麟。老凤递看雏凤好，犹龙行见共龙人。

孙誇奇骨硗如玉，翁喜庞眉从以珍。产有万金谁敌此，他山何羡器车银。
山居诗
释延寿（宋代）

松阴疏冷罩寒门，静见吾宗已绝论。
驱得万途归理窟，更无一事出心源。
烟云忽闭岩前洞，鸡犬时闻岭下村。
放旷本来无别意，免教停海起波痕。
颂古五首
释如琰（宋代）

问处分明答处端，还同双剑倚天寒。
一从楼阁门开后，满面惭怕无处安。
复雪
刘攽（宋代）

九江旧瘴冬无雪，三峡悲风近有冰。山岳出云寒处处，楼台倚玉照层层。

不忧鸿雁飞无力，直畏蛟龙病莫兴。冻酒一杯还自劝，夜窗飘洒读书灯。
春日客怀
于谦（明代）

年年马上见春风，花落花开梦梦中。
短发经梳千缕白，衰颜借梦一时红。
离家自是寻常事，报国惭无尺寸功。
萧涩行囊君莫笑，独留长剑倚晴空。
梅影
郭印（宋代）

斜斜曾向溪边见，淡淡还从月下看。
那得世间三昧手，为君写出一枝寒。
寓居二首其二东楼
苏辙（宋代）

月从海上涌金盆，直入东楼照病身。
久已无心问南北，时能闭病待仪麟。
飓风不作三农喜，舶客初来百物新。
归去有时无定在，漫随俚俗共欣欣。
夜晴
王铚（宋代）

雨脚初收天意晴，西风摇落夜寒清。
披衣自起开窗户，落月一山高下明。
题徐次游通判小隐堂二首 其二
刘一止（宋代）

一时药笼召参朮，何事全家傍翠微。勿谓小山招不出，太平须要隐人归。
孙主簿惠上党寺壁胡霈然书墨迹一匣
梅尧臣（宋代）

上党佛祠何可观，开元瑞物图高阁。
又有长廊古壁上，复是名辈题丹雘。
当时泥用丝作筋，意欲千载无剥落。
书奇画妙了不识，讹传墨土能治疟。
寺僧不惜人掐取，笔画遂缺如鸟啄。
後来好事恐磨灭，宝刀裁划泥如剥。
取之龛置绿板匣，使宝箱楮同美璞。
拂拭还看体势生，盘屈苍虬舞鸾鷟。
在昔不畏屋壁坏，今也常恐儿童扑。
夫君知我心所重，南归赠以致诚慤。
此时虽喜落吾手，老大腕硬无由学。
但当拜贶不敢忘，莫为报言曾未数。
吊钱塘卢清源墓
唐之淳（明代）

三尺新碑处士坟，乡人犹解说清源。东阡西冢多金玉，不及卢家好子孙。
己卯十月一日至燕越五日罹狴犴有感而赋
文天祥（宋代）

直弦不似曲如钩，自古圣贤多被囚。
命有死时名不死，身无忧处道还忧。
可怜杜宇空流血，惟愿严颜便斫头。
结束长编犹在此，灶间婢子见人羞。
蔷薇
齐己（唐代）

根本似玫瑰，繁英刺外开。
香高丛有架，红落地多苔。
去住闲人看，晴明远蝶来。
牡丹先几日，销歇向尘埃。
至顺改元季夏大雨几月
孙华孙（元代）

雨欲沉三版，天应隔万重。
元年书大水，六月变穷冬。
消长关时宰，艰危泣老农。
蛟龙毋太横，于尔卜丰凶。
次韵刘贡甫学士画松石图歌
苏辙（宋代）

长松大石生长见，朅游尘土嗟空羡。
寒翠关心失旧交，荣华过眼惊流电。
破缯买得古画图，遗墨参差随断线。
蟉枝倒挂风自舞，直干孤生看面面。
故山旧物远莫致，爱此随人共流转。
物生真伪竟何有，适意一时宁复辨。
少年所好老成癖，傍人指笑嗟矜炫。
京城宅舍松石希，买费百金犹恐贱。
洪云岩有和谢之
李曾伯（宋代）

春近衡峰雁又回，才怀休忆故山梅。
花期自是江南早，早晚湘南也解开。
病后窥园
周密（宋代）

柳已成花草上阶，一程多病不曾来。春寒定似知人意，要勒花枝未尽开。
连雨中因读少陵大雨诗次韵一首
鲁铎（明代）

崇朝雨不断，蝼蝈仍嗷嗷。屋瓦欲自溃，谁其事甄陶。

莓苔近几榻，绀碧缘巾袍。眷彼瓜豆畦，渥然起丛蒿。

桑樗未及肩，顷复过檐高。乳鸦苦沾湿，垂翅仰母号。

庭前有驯鹤，戛然思林皋。西畴渺畔岸，嘉禾战风涛。

东邻失墙壁，入夜㪺引劳。篱落滥盆盎，飘忽轻一毛。

沟塍慢启闭，吾方笑儿曹。十日行不雨，桔槔应尔操。
午睡
廖行之（宋代）

暑日薰蒸睡思浓，黑甜真处世情空。
那知一枕窗前梦，无限尘缘在眼中。
燕都送乡人南还
梁元柱（明代）

帝城春欲暮，送子别南归。剑拂双虹落，鞭侵万翠围。

莺声迁远树，草色恋人衣。不尽他乡思，随君跃马飞。
送蔡侍郎镇建宁
徐玑（宋代）

熙洽壬辰际，刚明十载初。
祥风开宇宙，粹质产琼琚。
年齿终童右，文章两汉馀。
体将时格变，名向榜头书。
多病侵丝鬓，清颜侍玉除。
温恭扶国是，端直屏奸渠。
良月春先暖，丰年日自舒。
潜藩来骑鼎，故里去程徐。
北虏盟方缔，蛮陬蘖已锄。
顾言归补衮，敷泽偏坤舆。
衢州杂感
洪升（清代）

巑岏岭势矗仙霞，阻遏妖氛建虎牙。障日丛篁宁容骑，连云列戟不通鸦。

居人乱后惟荒垒，巢燕归来止数家。一片夕阳横白骨，江枫红作战场花。
题便面二首 其一
孙承恩（明代）

寂历青山晚，悠然似古春。溪云生白石，茅屋断红尘。

岚重浑疑雨，山深不遇人。秪应桥下水，照见白纶巾。
四皓
郭祥正（宋代）

彼美四贤老，高风万古寒。去逃秦鼎镬，归识汉衣冠。

翼翼羽翰就，堂堂宗社安。商山弊庐在，还入白云端。
寒夜江口泊舟
储光羲（唐代）

寒潮信未起，出浦缆孤舟。
一夜苦风浪，自然增旅愁。
吴山迟海月，楚火照江流。
欲有知音者，异乡谁可求。
送强甫赴惠安六言十首
刘克庄（宋代）

宰社如宰天下，其难举者莫胜。
忍事吸醋三斗，不饮强饭二升。
角招
赵以夫（宋代）

梅花，皆角声也

晓风薄。苔枝上、翦成万点冰萼。暗香无处著。立翦断魂，晴雪篱落。横溪略＿。恨寄驿、音书辽邈。梦绕扬州东阁。风流旧日何郎，想依然林壑。

离索。引杯自酌。相看冷淡，一笑人如削。水云寒漠漠。底处群仙，飞来霜鹤。芳姿绰约。正月满、瑶台珠箔。徙倚阑干寂寞。尽分付，许多愁，城头角。
恩德寺
许浑（唐代）

楼台横复重，犹有半岩空。萝洞浅深水，竹廊高下风。

晴山疏雨后，秋树断云中。未尽平生意，孤帆又向东。
漫兴成章屡蒙子方宠和更辱赠句辄用奉酬
邓忠臣（宋代）

声名词藻竞骎骎，不负平生许与心。
鸣凤自须谐玉磬，野麋祗合恋云林。
清新每喜羊何知，冥默初闻雅颂音。
不是南冠厌拘絷，楚人元爱楚风吟。
叠前韵荅曹霜厓
潘希曾（明代）

华裾几度望青葱，咫尺西邻眼欲穷。拄杖竟妨春雨湿，谈棋谁伴草堂空。

青山半落閒愁里，白日都消断简中。薄暮诗来天渐霁，尚期歌咏一樽同。
足弱再赋
姜特立（宋代）

四大假合成，足弱非我病。
但作如是观，乃悟真实性。
当时维摩诘，聊示世间身。
凡欲问疾者，正堕烦恼因。
我若於尔时，便当作礼去。
病既无从生，自有欢喜处。
自桃川至辰州绝句四十有二 其十三
赵蕃（宋代）

巨壁撑空不可干，小山亦复四巑岏。犹言水后浑无石，不尔应当行路难。
效孔文举赠柳圣功三首
黄庭坚（宋代）

妙言玉质金相，学问日月悠长。
良贾故要深藏，屈体下心堂堂，灰头土面辉光。
浮云篇
王之敬（清代）

村西一水东，叶落因秋风。秋风日以厉，落叶忽成空。

人寿非金日，行与草木同。草木发有时，人寿不可期。

徒有千岁虑，何不培厥基。荷耜耕火田，田深草离离。

折腰劳手足，一一芟去之。还将禾与黍，努力重扶持。

非不念辛苦，所业良在兹。善哉庞公言，不遗身以危。
和邵雍《安乐窝中好打乖吟》
王尚恭（宋代）

窝名安乐已诙谐，更赋新诗讼所乖。岂以达为贤事业，自知安是道梯阶。

权门富室先藏迹，好景良朋亦放怀。应照先生纯粹处，肯挥妙墨记西斋。
次韵常之松庐有感
许及之（宋代）

年少爱节序，老大感岁时。亦知夜漏短，自喜昼景迟。

怀人笏频拄，矫首帽屡攲。至情何惨怆，同气相因依。

君家说大难，心胸缊多奇。永欢思伐木，长歌倚式微。

眷言无雁地，渴想前鸿俱。一别如昨日，二年忽今兹。

数传龟组解，备著鲈风词。寒乡少瑞应，远览期长离。

解缆辞江皋，反袂接水湄。无从犹出涕，有弟应垂洟。

今见松庐作，可胜薤露悲。怜君抱苦节，爱兄见哀诗。

无复逝水向，当有高山知。老惭无领解，久约同襟期。

勉和吹篪章，聊慰深长思。
与梁少仲林开先汲古亭夜坐
黎民表（明代）

归来无所适，剩有草玄亭。岩溜千丝滴，云萝四壁青。

燃灯听佛偈，酌酒试茶经。若论浮生理，惟知醉与醒。
喜雪献裴尚书（裴均也，时为荆南节度使）
韩愈（唐代）

宿云寒不卷，春雪堕如簁.骋巧先投隙，潜光半入池。

喜深将策试，惊密仰檐窥。自下何曾污，增高未觉危。

比心明可烛，拂面爱还吹。妒舞时飘袖，欺梅并压枝。

地空迷界限，砌满接高卑。浩荡乾坤合，霏微物象移。

为祥矜大熟，布泽荷平施。已分年华晚，犹怜曙色随。

气严当酒换，洒急听窗知。照曜临初日，玲珑滴晚澌。

聚庭看岳耸，扫路见云披。阵势鱼丽远，书文鸟篆奇。

纵欢罗艳黠，列贺拥熊螭。履敝行偏冷，门扃卧更羸。

悲嘶闻病马，浪走信娇儿。灶静愁烟绝，丝繁念鬓衰。

拟盐吟旧句，授简慕前规。捧赠同燕石，多惭失所宜。
宿金山
秦观（宋代）

山南山北江水流，半空金碧随云浮。我来仍值风日好，十月未云如晚秋。

山僧引客寻苍翠，历尽参差到平地。万里风来拂骨清，却忆人间如梦寐。

夜深无风月入扉，相对老人如槁枝。流水与天争入海，共笑此心谁得知。

下山却向中𤃩望，番忆当时在屏幛。老母思儿且欲归，回首云峰已天上。
忆友
释文珦（宋代）

同人久别离，消息不曾知。
心似长堤柳，千丝又万丝。
次韵斯远投宿招贤道店对竹再用前韵见怀二首
赵蕃（宋代）

兴怀王子猷，匪但一朝夕。
看君爱主意，与渠盖加璧。
诗成辱持赠，经胜梧桐滴。
我句本非俦，分光藉邻壁。
连昌宫词二首。门
陆龟蒙（唐代）

金铺零落兽镮空，斜掩双扉细草中。

日暮鸟归宫树绿，不闻鸦轧闭春风。
甲午六月二十二日闻四龙挂空中大雨
程敏政（明代）

迅雷殷殷声动地，一阵灵风送阴气。忽见四龙垂半空，头角犹在乌云中。

三龙蜿蜒只摇尾，一龙爪欲翻海水。须臾分向东西行，大雨飒飒如盆倾。

奇观最是神龙变，卧病空床不相见。坐闻客语心茫然，叶公之图人浪传。
嘉泰三年皇后册宝十三首 其一
郊庙朝会歌辞（宋代）

茂建坤极，容典聿新。天命所赞，慈训是遵。肃涓谷旦，躬御紫宸。

鸿禧累福，骈赉翕臻。
迎春乐（小石调）
张先（宋代）

城头画角催夕宴，忆前时、小楼晚。残虹数尺云中断。愁送目、天涯远。

枕清风、停画扇。逗蛮簟、碧妙零乱。怎生得伊来，今夜里、银蟾满。
高阳台·与旧京诸师友崇效寺赏牡丹，寄澄宇海上
陈家庆（清代）

绣陌凝尘，香车碾玉，相携尽日看花。一段芳情，今年却讶迟些。

嫩红晕碧娇如许，便樽前、消受繁华。更堪怜、璀璨明妆，春在天家。

裁冰词笔知谁健，看坐兼长少，韵斗尖叉。试拂吟笺，元舆赋笔休夸。

三分春色流尘过，忆同游、人隔天涯。又无端、愁上眉头，欲报秦嘉。
减字木兰花
李纲（宋代）

仙姝丽绝。被服红绡肤玉雪。火齐堆盘。常得杨妃带笑看。

劳生齐马。远贡长为千古话。林下甘芳。却准幽人餍饫尝。
送太守舒郎中赴阙 其二
彭汝砺（宋代）

陋迹迟回寂寞滨，欲闻高谊叹无津。声华未及膺门客，揖让犹皆蜀守民。

白日忽收千里诏，清风长挟万家春。穷途倾眷陶钧力，吟尽肝肠一惨神。
与李羽甫索秋海棠漫成二绝 其二
林枝桥（明代）

疑紫疑红裛露开，胭脂凌乱著瑶台。谁言绰约肌冰雪，不带人间卯酒来。
西南诸土司以容美永顺为强盛连朝经其旧居赋诗以志率服 其四
商盘（清代）

椒酒才倾令节尊，勾芒遍到百家村。层峦岁久悬危象，芳草春回掩烧痕。

未可高深凭地利，尽教獞焚戴天恩。采风闻有乘轺使，安得披图与细论。
酬孙鲂
齐己（唐代）

幽人还爱云，才子已从军。可信鸳鸿侣，更思麋鹿群。

新题虽有寄，旧论竟难闻。知己今如此，编联悉欲焚。